**Mazākumtautību foruma „Mūs vieno Latvija”**

**darba grupu**

**KOPSAVILKUMS**

Atsaucoties LR Kultūras ministrijas aicinājumam, biedrība „Rīgas Latviešu biedrība” 2013.gada 16.novembrī – Starptautiskajā Tolerances dienā - rīkoja mazākumtautību forumu. Mazākumtautību forums bija iespēja viedokļu apmaiņai starp 201 tā dalībnieku iepriekš izvirzītās tēmās:

1. Savstarpējās cieņas veidošana un nostiprināšana publiskajā vidē;
2. Izglītības iespējas dažādu tautību cilvēkiem;
3. Kultūras dažādības saglabāšana, savstarpēji papildinoties;
4. Līdzdalības un sadarbības veicināšana nevalstiskajās organizācijās;
5. Jaunatnes iesaiste starpetniskajā dialogā.

Forums tika rīkots sadarbībā ar mazākumtautību organizāciju pārstāvjiem, definējot aktuālos jautājumus un aicinot darba grupās izteikt viedokļus jomas ekspertiem, sabiedrības organizāciju un valsts un pašvaldību institūciju pārstāvjiem.

**Darba grupa „Savstarpējās cieņas veidošana un nostiprināšana publiskajā vidē”**

Darba grupā iepazinās ar dažādu sfēru un nacionalitāšu cilvēku viedokļu paušanas veidiem medijos, mediju darbu starpetniskos jautājumos, analizējot ksenofobijas izpausmes.

Darba grupā apspriestie jautājumi:

1. Ksenofobijas izpausmes savā etniskajā grupā, savstarpējā saskarsmē;
2. Žurnālistu un mediju darbs, atainojot starpnacionālās attiecības;
3. Politiķu un sabiedrisko darbinieku publiskie izteikumi, kā naida kurināšanas paņēmiens uz starpetniska pamata.

Galvenie secinājumi turpmākai rīcībai:

1. Aicināt visus Latvijas iedzīvotājus cīnīties ar ksenofobiju vispirms savā etniskajā grupā, savā vidē nepieļaut aizskarošus izteicienus un nepamatotus apvainojumus, vērstus pret citu etnisko grupu pārstāvjiem, un radīt atmosfēru, kurā šādi paziņojumi tiktu nosodīti;
2. Aicināt žurnālistus un mediju redaktorus papildināt savu ētikas kodeksu ar noteikumiem attiecībā uz starpnacionālo attiecību atainošanu un atteikties no aizvainojošiem izteicieniem attiecībā pret jebkuru Latvijā dzīvojošo etnisko grupu, kā arī atteikties no analoģisku trešo personu izteikumu citēšanas un izplatīšanas.
3. Internetā izveidot publisku "melno dēli", lai ievietotu atsevišķu politiķu un sabiedrisko darbinieku "izteikumus", par kuriem lietotāji varētu izteikt savas domas un novērtēt tos - kā "aizskaroši" vai "neaizskaroši."

**Darba grupa „Izglītības iespējas dažādu tautību cilvēkiem”**

1. Izvirzītās problēmas:
2. Valsts olimpiādēs uzdevumus VISC eksperti sagatavo valsts valodā, kā arī uzdevumu risinājumu pieraksti un uzdevumi mazākumtautību skolēniem ir jāizpilda valsts valodā, neskatoties uz to, ka mazākumtautību izglītības programmas ietvaros viņi apgūst priekšmetu savā dzimtajā valodā. Tulkošanas iespējas ir, bet tās atstātas konkrētas pašvaldības ziņā: valsts tulkojumu nepiedāvā. Norvēģijā, piem. valsts eksāmenus tulko vairākos desmitos valstī lietotu valodu, cienot imigrantu dzimtās valodas;
3. Mazākumtautību skolu trūkums skaita ziņā;
4. Skolotāju pensionēšanas dēļ samazinās to skolotāju skaits, kas grib un prot mācīt mācību priekšmetus krievu valodā;
5. Darba grupā aizskāra problēmas par cilvēkiem ar garīga rakstura traucējumiem, un izrādās, ka viena no problēmām mazākumtautību jauniešiem ar īpašām vajadzībām ir valsts valodas prasmju pārbaudījums (pats zemākais valodas zināšanu līmenis šiem jauniešiem ir par augstu viņu intelektuālās attīstības līmeņa dēļ) un kā rezultātā rodas nākamā neatrisinātā problēma - integrācija darba tirgū;
6. Bilingvālās izglītības kvalitāte visās skolās vēl prasa daudz darba.
7. Risinājumu piedāvājums:
   1. Valsts līmenī daudzvalodības politikas ieviešana, ar akcentu uz dzimtajām valodām, tradicionālās svešvalodas - krievu un angļu - izmantojot kā starpniekvalodas. Latviešu skolās svarīgi labā kvalitātē pasniegt krievu valodu. Tas attiecās uz visām skolām, ne tikai mazākumtautības skolām;
   2. Sagatavot valsts dibināto augstskolu studiju programmās skolotājus, kuri prot metodiski pareizi pasniegt mācību priekšmetus krievu valodā. Konkrēti darba grupā izskanēja priekšlikums par iespējām sagatavot starpvalstu vai starpministriju, vismaz nodrošinot tiesiski regulētu augstskolu sadarbību, ar Krievijas Federāciju par skolotāju sagatavošanu;
   3. Sociālo darbinieku, sociālo pedagogu sagatavošana bilingvāli īstenot neformālo izglītību un jaunatnes darbu;
   4. Masu medijos akcentēt mazākumtautību izglītības programmu absolventu priekšrocības. Piemēram, mazākumtautību izglītības programmas absolvents var beigt skolu ar piecām funkcionējošām valodām. Latviešu skolās tādu piemēru ir mazāk;
   5. Brīvprātīgo darba izmantošana neformālajā izglītībā, kopienas resursu piesaiste senioru un jauniešu sadarbībā, pensionēto skolotāju un jauniešu (arī ar garīgā rakstura problēmām) sadarbība. Pensionēto skolotāju piesaiste pēcstundu darbā ar mazākumtautību skolēniem;
   6. No Saeimas un Finanšu ministrijas ir nepieciešams lielāks finansējums tām mazākumtautību un nevalstiskajām organizācijām, kas strādā ar izglītības jautājumiem;
   7. Nepieciešams visos līmeņos skaidrot un slavēt dzimtās valodas un kultūras lomu personības attīstībā, to garīgo vērtību;
   8. Jāpilnveido un jāpaplašina bilingvālās izglītības sistēmu visās

mazākumtautību mācību iestādēs un visos posmos, sākot no pirmskolām un beidzot ar profesionālo vidējo izglītību. Jāsagatavo tālākizglītības mācību programmas skolotājiem, kuri strādā latviski jauktajā vidē ar cittautiešiem;

* 1. Jebkuras reformas mazākumtautību izglītības sistēmā var veikt vienīgi pastāvīgā dialogā un, regulāri konsultējoties ar mazākumtautību skolu vadītājiem, skolotājiem, vecākiem un NVO, tā īstenojot efektīvās līdzdalības principu un nostiprinot Vispārējās konvencijas par nacionālo minoritāšu aizsardzību 15.pantu.

**Darba grupa „Kultūras dažādības saglabāšana, savstarpēji papildinoties”**

Darba grupā apspriestie jautājumi, identificētie risinājumi:

1. Ir nepieciešama „jumta ideja” visām etniskajām kultūrām, lai viens otru iepazītu, salīdzinātu, mācītos. Īpaši būtiski tas tādēļ, ka Latvijā esošās mazākumtautības mēdz būt krasi atšķirīgas, ir unikālas, un savstarpējas tikšanās, dalīšanās pieredzē, viedokļos varētu kalpot kā veids, kā savstarpēji papildinoties saglabāt savu unikalitāti, spēcināt vājos ķēdes posmus, ja tādi tiek identificēti. Integrācijas ministrija (2002-2009) tādu „jumtu” bija radījusi, bet tas ir likvidēts. Ir nepieciešama koordinācija, celšanās no etniskās uz politiskās līdzdalības līmeni.
2. Līdzīgi kā šajā Mazākumtautību forumā integrētais brīvais mikrofons, šādu regulāru brīvā mikrofona formu vajadzētu ieviest gan valstiskā, gan pašvaldību līmenī, lai risinātu mazākumtautību pārstāvju izvirzītās problēmas un jautājumus. Tas varētu kalpot kā iespēja izteikties mazākumtautību pārstāvjiem, stiprinot apziņu, ka viņi tiks sadzirdēti. Horizontāli sakari – pilsoniskās sabiedrības elements.
3. Jāizmanto mūsdienu tehnoloģiju priekšrocības, lai veicinātu efektīvu, operatīvu ziņu, jaunumu nodošanu interesentiem, informētu par notikumiem, par iespējām, projektiem, vai vienkārši dalītos pieredzē visdažādākajās formās. Tāpēc nepieciešams izveidot mazākumtautību mājas lapu kā platformu, kurā tautību pārstāvji var savā starpā komunicēt, piesaistīt cilvēkresursus aktivitātēm, projektiem, veidot kopīgas tikšanās, ja kāds uzņemas iniciatīvu un vēlas sasniegt maksimālu mazākumtautību mērķauditoriju, lai risinātu kādu jautājumu, mēģinātu izvirzīt un vēlāk kopīgi sasniegt kādu konkrētu mērķi, ideju. Mājas lapā katras attiecīgās tautības pārstāvji savu iespēju robežās varētu nodrošināt informācijas tulkošanu savas tautas valodā.
4. Ļoti svarīga ir pēctecība, kura daudzos gadījumos ir apdraudēta, tāpēc ierosinājums ir maksimāli strādāt uz jauniešu piesaisti projektos, mazākumtautību mākslinieciskajos kolektīvos, lai jaunieši identificējas un līdzdarbojas. Pašvaldību līmenī varētu nodrošināt, pārraudzīt to, vai, piemēram, pilsētu svētkos, kultūras namu koncertos, pašdarbnieku vakaros tiktu pieaicināti arī mazākumtautību kolektīvi, kas veicinātu savstarpējo integrāciju gan no mākslinieciskā, gan cilvēciskā skatupunkta. Īpaši mazākumtautību jauniešiem būtu svarīgi šādos pasākumos tikties ar latviešu vienaudžiem, kuri piedalās kādā no latviešu tautas deju ansambļiem, vai dzied kādā korī, ansamblī u. tml., jo tas paralēli skolas gaitām radītu komunikācijas platformu arī hobija, interešu līmenī. Iespējams, tas varētu veicināt integrācijas projektu veidošanu, kurā tautības apgūst viena otras repertuāru, vai vienkārši tematisku koncertu ar dažādu tautību piedalīšanos, ņemot vērā, ka tieši jaunieši mēdz būt vismobilākie, ideju, ierosmju pārpilni.
5. Vairākkārtīgi tika uzsvērts, ka trūkst pilnvērtīga valsts un pašvaldību atbalsta nacionālajām biedrībām.
6. Mazākumtautību mākslinieciskajos kolektīvos trūkst jaunas vēsmas, īpaši repertuāra ziņā. Daudziem kolektīviem trūkst tautas tērpu, to vai vispār nav, vai ir stilizēti. Kā risinājums, ir nepieciešams izstrādāt mērķprogrammu, jāpiešķir finansējums, lai nodrošinātu, ka jauna repertuāra izstrādē tiktu piesaistīti jauni, atbalstīti un apmācīti esošie kolektīvu vadītāji, tiktu rīkoti metodiskie semināri, savukārt tērpu izstrādē būtu nepieciešams piesaistīt ārzemju speciālistus, attiecīgās kultūras pētniekus, lai lasītu lekcijas, apmācītu, izvērtētu, ieteiktu u. tml. Kā piemērs tika minēts, ka Jelgavā tieši Romu kultūras saglabāšana ir apdraudēta, bet, lai to mainītu, ir nepieciešama speciālistu piesaiste, pētniecisku darbu veidošana, ir jāapkopo informācija, jāveic mērķtiecīga dokumentācija, kamēr ir iespēja klātienē ar Jelgavas sabiedrības integrācijas pārvaldes pārstāvju palīdzību tikties, runāt ar Romu pārstāvjiem.
7. Zināma neatsaucība ir no preses, mediju puses – mazākumtautību darba rezultāti ļoti maz tiek ņemti vērā, atspoguļoti plašsaziņas līdzekļos. Esošās publikācijas, pētījumi netiek atbalstīti ar tulkošanu, lai būtu pieejami maksimālam iedzīvotāju skaitam. Publikācijas latviešu valodā netiek tulkotas citās valodās, lai mazākumtautību pārstāvji varētu ar tām iepazīties, kā arī – mazākumtautību publikācijām, rakstiem arī būtu nepieciešams tulkošanas atbalsts latviešu, angļu, krievu valodās. Darba grupā izskan viedoklis, ka jābūt centralizētam masu medijam ar vienādu attieksmi pret visām Latvijas tautām.
8. Maksimāli jāizmanto NVO mājas iespējas. Regulāri jāinformē par tām mazākumtautību pārstāvji.

**Darba grupa „Līdzdalības un sadarbības veicināšana nevalstiskajās organizācijās”**

1. Diskutētās tēmas:
2. Nepieciešams respektēt nošķīrumu starp Latvijas tautību un Latvijā dzīvojošajām tautībām;
3. Mazākumtautību organizāciju spēja strādāt gan kultūras stiprināšanas nolūkā, gan pilsoniskās sabiedrības stiprināšanā.
4. Secinājumi un ierosinājumi turpmākai darbībai par atbalsta sistēmas pilnveidi:
5. Nepieciešams vienots valsts institūciju skatījums par to, kā atbalstīt NVO sektora aktivitātes un darbības, jo šobrīd normatīvu interpretācija ir ļoti dažāda un atšķirīga. Ir pašvaldības, kurās telpas bezmaksas lietošanā pašvaldība dod, ir pašvaldības, kurās dod tikai SLO, ir pašvaldības, kas telpas iznomā par simbolisku samaksu. Līdzīgas atšķirības vērojamas interpretācijā par finansējuma pārdali NVO projektu konkursos un organizāciju darbību vispārējās izglītības iestādēs.
6. Mazākumtautību organizācijām nepieciešams finansiāls atbalsts telpu, komunālo maksājumu, biroja preču un kancelejas preču segšanai, kā arī savstarpējai koordinācijai un ceļa izmaksu segšanai.
7. Mazākumtautību organizācijām ir jāstiprina sadarbība ar citu nozaru organizācijām, lai sekmētu informācijas plūsmu un resursu plūsmu, jo NVO pieredze liecina, ka tām nav informācija par projektu konkursiem, par iespējām bez maksas izmantot telpas, par iespējām bez maksas aizņemties biroja tehniku u.c.
8. Mazākumtautību organizācijām ir nepietiekama informācija par NVO sektorā esošiem resursiem, kas būtiski negatīvi ietekmē organizāciju kapacitāti un darbību. NVO sektorā ir mazākumtautību NVO nepieciešamā informāciju par grāmatvedības uzskaites veidošanu, par finansējuma piesaisti, par sadarbības stiprināšanu, par saimniecisko darbību. Organizācijām ir jāuzņemas iniciatīva resursu meklēšanā ārpus mazākumtautību organizāciju sektora.
9. Ierosinājumi sadarbības stiprināšanai:
10. Nepieciešama viedokļu apmaiņa (diskusijas un forumi), kurās mērķtiecīgi ir uzaicinātas mazākumtautību organizācijas un citu darbības jomu organizācijas, lai atrisinātu problēmu – informācijas nepieejamība, jo valsts nesniedz informāciju mazākumtautību valodās. Kopīgi tematiski pasākumi atrisinātu problēmu – informācijas nepieejamību. Tādējādi mazākumtautību organizāciju biedriem būtu iespējams saņemt informāciju, kas ir būtiska cilvēka labklājībai – onkoloģiskās saslimstības risināšanā, izglītības jautājumu risināšanā, darba tiesību jautājumu risināšanā u.c.
11. Lai stiprinātu sadarbību un stiprinātu mazākumtautību organizāciju kapacitāti, ir nepieciešami kopīgi pasākumi mazākumtautību organizācijām un citu darbības jomu organizācijām gan kultūras, gan citās jomās.
12. Sadarbību starp kultūras un mazākumtautību organizācijām nepieciešams stiprināt, izmantojot dažādus instrumentus, piemēram, regulāra informācijas sniegšana un apmaiņa, izmantojot interneta un sociālo tīklu platformas, ziņu lapas un vēstkopas. Informācijai, ko sniedz mazākumtautību organizācijas, ir jānonāk arī valsts iestāžu informatīvo avotu apritē.
13. Ierosinājumi līdzdalības veicināšanai:
14. Nepieciešams stiprināt dažādu konsultatīvo instrumentu efektivitāti gan Kultūras ministrijā, gan Rīgas domē. Organizācijām ir iespaids, ka padomju sēžu laikā izskatītajiem jautājumiem nav ietekmes lēmumu pieņemšanas procesā.
15. Visu līmeņu valsts varas pārstāvjiem konsekventi jāaizstāv un jāievēro Latvijas Republikas konstitucionālo principu, kas nosaka visu pilsoņu vienlīdzību neatkarīgi no etniskās izcelsmes, dzimtās valodas vai reliģiskās piederības, vienlaicīgi cienot katra pilsoņa tiesības saglabāt savu kultūras identitāti.
16. Lai nodrošinātu labas pārvaldības principu īstenošanu, valsts pārvaldē jāņem vērā Latvijas kultūru un lingvistiskā daudzveidība, jāizmanto Eiropas valstu labās prakses, piemēram, Igaunijas pieredze.

**Darba grupa „Jaunatnes iesaiste starpetniskajā dialogā”**

Pēc diskusijas dalībnieku viedokļa jaunatnes iesaiste starpetniskajā dialogā viennozīmīgi ir ļoti svarīga gan valstij un pašvaldībai, gan saistītajām nevalstiskajām organizācijām, gan arī pašiem jauniešiem, jo tas veicina kultūras saglabāšanu un pieredzes apmaiņu starp paaudzēm.

Secinājumi un ierosinājumi:

1. Nevalstiskajām organizācijām ir īpaši nepieciešams iesaistīt jauniešus, bet, lai veiksmīgi veidotos šīs starppaaudzes dialogs, jauniešiem jābūt aktīviem un radošiem, zinošiem un zināt gribošiem, kā arī atbildīgiem un tolerantiem.
2. Sadarbojoties ar nevalstiskajā organizācijām jaunieši, piedaloties dažādos pasākumos un apmācībās, var iegūt zināšanas par savu un citu tautu kultūrām, gūt praktisko darba pieredzi dažādu pasākumu organizēšanā un apgūt citas dzīvē un karjerā noderīgas praktiskas iemaņas – tai skaitā arī valodas prasmes, kā arī dibināt jaunus kontaktus un atrast jaunus draugus, kas savukārt veicinās labāku jauniešu socializēšanos sabiedrībā.
3. Nevalstiskajām organizācijām sadarbība ar jauniešiem kā brīvprātīgā darba rezultāts palīdz sava mērķa sasniegšanai un vispārīgai organizācijas funkcionēšanai, kā arī veicina labākās savstarpējās sapratnes un ciešākās savstarpējās komunikācijas veidošanu.
4. Lai veiksmīgi turpinātu jaunatni iesaistīt nevalstisko organizāciju darbībā un starpetniskajā dialogā, diskusijas dalībnieki piedāvāja veikt sekojošu:
5. Tīklošana (18 000 NVO Latvijā);
6. Sadalīt mērķa grupas;
7. Starppaaudžu saistībai realizēt vairākus projektus un organizēt vairākus pasākumus (valsts, pašvaldības un Eiropas līmenī);
8. Izmantot formālo un neformālo izglītību, veidojot ieskatu profesijā
9. Ņemt vērā jauniešu dzīves ritmu, paradumus;
10. Prezentēt organizācijas darbību;
11. Aicināt jauniešus ciemos;
12. Kāds atbalsts mums ir vajadzīgs, lai veiksmīgāk piesaistītu jauniešus:
13. Informācijas komunikācijas tehnoloģijas;
14. Reklāma jauniešu vidē (sociālajos tīklos, preses relīzēs);
15. Finansējums administratīvajiem izdevumiem;
16. Dialogs;
17. Abu pušu intereses, vajadzības – izprast, apzināties;
18. Kompromiss un aktīva darbība.